stanford-oval/wikipedia huggingface dataset:
סופיה סומג'ו
קריירה

בשנת 2008, הוציאה סומג'ו את אלבום הבכורה שלה, The Laptop Diaries. האלבום זכה להצלחה מתונה, אך מבקרי המוזיקה הפנו כלפיו ביקורות חיוביות, תוך שהשוו את סומג'ו לזמרת-יוצרת השוודית רובין. בהמשך, יצא השיר "Wristcutters Inc." כסינגל. בשנת 2012, יצא אלבומה השני T.T.I.D.S.D.I.E.U.I.C.
סומג'ו זכתה להצלחה בינלאומית כאשר הוציאה בשנת 2018, ביחד עם אלן ווקר את הלהיט "Diamond Heart", שזכה להצלחה בכל רחבי העולם. השיר הגיע למקום הראשון במצעד השירים של נורווגיה, למקום השני בפינלנד, ונכנס למצעדים נוספים. ביוטיוב צבר הקליפ של השיר למעלה מ-210 מיליון צפיות, ובספוטיפיי זכה להצלחה רבה גם כן, כאשר הצליח לצבור למעלה מ-160 מיליון השמעות. כמו כן, מבקרי מוזיקה השוו את קולה של סומג'ו לקול של סיה. בסמוך לכך, יצא המיני-אלבום הראשון שלה, Freudian Slip.
שירים שכתבה, הלחינה או הפיקה

| שנה | אמן | שיר | אלבום | מקור |
| --- | --- | --- | --- | --- |
| 2007 | דני סאוסדו | "If Only You" | Heart Beats |  |
| 2007 | אדם טנסטה | "Before U Know It" | It's a Tensta Thing |  |
| 2009 | ראסמוס סיבק | "Under Samme Sol" | Rasmus Seebach |  |
| 2009 | בריטני ספירס | "3" | The Singles Collection |  |
| 2009 | אליסון אירהטה | "Friday I'll Be Over U" | Just Like You |  |
| 2010 | רובין | "Time Machine" | Body Talk |  |
| 2011 | בריטני ספירס | "Criminal" | Femme Fatale |  |
| 2012 | כריסטינה אגילרה | "Your Body" | Lotus |  |
| 2014 | סטייל אוף אייז | "Kids" | Footprints |  |
| 2015 | אדם למברט | "The Light" | The Original High |  |
| 2018 | אלן ווקר | "Diamond Heart" | Different World |  |
דיסקוגרפיה > אלבומי אולפן

2008: The Laptop Diaries
2012: T.T.I.D.S.D.I.E.U.I.C
דיסקוגרפיה > מיני-אלבומים

2017: Freudian Slip
2020: Freudian Slip II
הערות שוליים

↑  Sophia Somajo, Discogs (באנגלית)
1 2  Hon skriver världshits i hemlighet | SvD, web.archive.org, ‏2017-03-26
1 2  Alan Walker - Diamond Heart (feat. Sophia Somajo)
↑  The Laptop Diaries, נבדק ב-2020-02-21
↑  Hon skriver världshits i hemlighet | SvD, web.archive.org, ‏2017-03-26
↑  Wristcutters Inc. (The Remixes), נבדק ב-2020-02-21
↑  T.T.I.D.S.D.I.E.U.I.C (That Time I Dug So Deep I Ended Up In China), נבדק ב-2020-02-21
1 2  Alan Walker & Sophia Somajo – Diamond Heart (באנגלית), נבדק ב-2020-02-21
↑  Topp 20 Single 2018-40, VG-lista 2020 (ב־)
↑  Suomen Virallinen Lista, Musiikkituottajat (בפינית)
↑  Different World, נבדק ב-2020-02-21
↑  Alan Walker and Sophia Somajo Stand Strong With 'Diamond Heart': Watch, Billboard
↑  Freudian Slip, נבדק ב-2020-02-21
↑  Danny Saucedo – If Only You (באנגלית), נבדק ב-2020-02-21
↑  Adam Tensta (Ft. Sophia Somajo) – Before U Know It (באנגלית), נבדק ב-2020-02-21
↑  Rasmus Seebach – Under Samme Sol (באנגלית), נבדק ב-2020-02-21
↑  Britney Spears – 3 (באנגלית), נבדק ב-2020-02-21
↑  Allison Iraheta – Friday I'll Be Over U (באנגלית), נבדק ב-2020-02-21
↑  Robyn – Time Machine (באנגלית), נבדק ב-2020-02-21
↑  Britney Spears – Criminal (באנגלית), נבדק ב-2020-02-21
↑  Christina Aguilera – Your Body (באנגלית), נבדק ב-2020-02-21
↑  Style Of Eye (Ft. Sophia Somajo) – Kids (באנגלית), נבדק ב-2020-02-21
↑  Adam Lambert – The Light (באנגלית), נבדק ב-2020-02-21
| --- | --- |
בקרת זהויות :  ISNI: 0000 0003 7255 2018  MusicBrainz: 97d1e93f-7e5e-4ebb-99db-f210cd350f1e
יחסי ג'מייקה–צרפת

| יחסי ג'מייקה–צרפת |
| --- | --- |
ג'מייקה: צרפת


ג'מייקה: צרפת
שטח (בקילומטר רבוע)
10,991: 643,801
אוכלוסייה
2,838,646: 66,574,294
תמ"ג (במיליוני דולרים)
19,423: 3,030,904
תמ"ג לנפש (בדולרים)
6,842: 45,527
משטר
דמוקרטיה פרלמנטרית: רפובליקה נשיאותית למחצה

יחסי ג'מייקה–צרפת הם היחסים הדיפלומטיים הרשמיים שבין ג'מייקה לבין צרפת.
היסטוריה

שיתוף הפעולה הטכני והתרבותי מנוהל על ידי הסכמים שנחתמו ב-1972 וב-1987. פתיחתה מחדש של שגרירות צרפת בקינגסטון באפריל 1999 סייעה להעניק תנופה חדשה ליחסים הדו-צדדיים.
ביקורים רשמיים

ב-10 במרץ 2000 נפגש הנשיא ז'אק שיראק עם ראש ממשלת ג'מייקה, פ. ג'. פטרסון בגוואדלופ. ב-1 בדצמבר 2018 נפגש הנשיא עמנואל מקרון עם ראש הממשלה אנדרו הולנס בשולי פסגת ה-G20 בבואנוס איירס.
יחסים כלכליים

בין צרפת לג'מייקה קיימים שני הסכמים עיקריים, האחד על עידוד והגנה על השקעות, שנחתם בינואר 1993, והשני על הימנעות ממיסוי כפול, שנחתם באוגוסט 1995.
עסקים צרפתיים פעילים בג'מייקה בתחום התשתיות. טוטאל ו-Rubis (אנ')עוסקות בחלוקת דלקים, לאפארז' אחזקה מעורבת במפעלי מלט מקומיים. CMA CGM (אנ') בחרה בנמל קינגסטון כמוקד אזורי וחתמה על חוזה עם רשות הנמלים בג'מייקה באפריל 2015, אשר העניקה לה את הזיכיון למשך 30 שנה למסוף המכולות של קינגסטון. חוזה זה, בשווי כולל של 660 מיליון אירו, יהפוך את קינגסטון לאחת מחמשת הנמלים המובילים בקריביים. בשנת 2015 הוענקה ל-SOGET, חברת SME הממוקמת בלה האבר, החוזה לניהול מערכת הקהילה של הנמלים (PCS) עבור נמלי קינגסטון ומונטיגו ביי, עם הצעה של 25 מיליון דולר. היא מבצעת פעולות תחזוקה שוטפות ושדרוגים למתקנים. בשנת 2019, תאלס זכתה בחוזה הפיקוח על החוף בהיקף של 32 מיליון אירו והיא מעוניינת במספר פרויקטים כמו הקמת מטה המשטרה, שניתן יהיה לתמוך בו באמצעות הלוואה ישירה של האוצר הצרפתי. החברה הצרפתית, באמצעות השלוחה שלה GEMALTO, נמצאת במצב טוב לזכות בחוזה לייצור תעודות זהות לאומיות. SAGEM פעילה בשוק מאגרי מידע לטביעות אצבעות אוטומטיות ורגנט מספקת טורבינות רוח לחברת החשמל הלאומית. ניואן זכה בחוזה להקמת תחנת הכוח הסולארית הגדולה ביותר באיים הקריביים, בהספק של 37 מגה וואט, בעלות מוערכת של 50 מיליון דולר, במחוז ווסטמורלנד שבדרום-מערב ג'מייקה. וינצ'י קונסטרוקציה מעורבת במספר פרויקטים, כולל הרחבת מערכת ההשקיה פדרו מישורים.
פרופרקו, שלוחה של סוכנות הפיתוח הצרפתית (AFD), תמכה בפיתוח תשתיות מרכזיות: רשת החשמל, הכביש המהיר (לצד בוויג (אנ') ו-VINCI (אנ')) ונמל קינגסטון, המופעל על ידי חברת CMA CGM, דרך ארבעה פרויקטים גדולים שנחתמו בסך כולל של 131 מיליון דולר.
נציגויות דיפלומטיות

ג'מייקה מחזיקה בצרפת קונסוליה בניס.
צרפת מחזיקה בג'מייקה שגרירות בקינגסטון.
נוירוארגונומיה

מדידת אלקטרואנצפלוגרם (EEG) במהלך תפעול מערכת, במחקר נוירוארגונומי.
נוֹיְרוֹאֶרְגּוֹנוֹמְיָה (באנגלית: Neuroergonomics) היא היישום של מדעי המוח בתחום הארגונומיה והנדסת גורמי האנוש. מחקרים בתחום הארגונומיה והנדסת גורמי האנוש מסתמכים באופן מסורתי בעיקר על הסברים מתחום הפסיכולוגיה הקוגניטיבית בעיסוק בגורמים אנושיים כגון ביצועים ובטיחות בעבודה. נוירוארגונומיה, לעומת זאת, מתייחסת לבסיס הביולוגי של תופעות ארגונומיות, תוך הדגשת תפקידה של מערכת העצבים האנושית.
רקע

לנוירואורגונומיה שתי מטרות עיקריות: שימוש בידע קיים או מתפתח על ביצועי אנוש ותפקוד המח בתכנון מערכות שתהיינה בטוחות ויעילות יותר, וקידום היישום של הידע אודות הקשר בין תפקוד המח לביצוע במשימות בעולם האמיתי. כדי להשיג יעדים אלו, הנוירוארגונומיה משלבת שני תחומי ידע - מדעי המוח, חקר תפקוד המח, והנדסת גורמי האנוש, תחום העוסק בהתאמת טכנולוגיה ליכולות ולמגבלות בני האדם, כדי שיוכלו לעבוד באופן יעיל ובטוח. מטרת המיזוג של שני תחומים אלו היא השימוש בתגליות על המח האנושי והתפקוד הפיזיולוגי הן בתכנון מערכות טכנולוגיות והן בפיתוח שיטות אימון חדשות אשר משפרות ביצועים, מרחיבות את יכולות האנוש ומשפרות את ההתאמה בין אנשים וטכנולוגיה.
המחקר בתחום הנוירוארגונומיה החל לפרוח במאה ה-21 עם הבשלתן של טכניקות לא פולשניות לניטור תפקוד המח האנושי, שניתן להשתמש בהן כדי לחקור היבטים שונים של התנהגות אנושית ביחס לטכנולוגיה ועבודה, כולל עומס עבודה מנטלי, קשב חזותי, זיכרון עבודה, בקרת תנועה, אינטראקצית אדם-אוטומציה ואוטומציה אדפטיבית. בהתאם, תחום בינתחומי זה עוסק בחקר הבסיס העצבי של התפיסה האנושית, קוגניציה וביצועים ביחס למערכות וטכנולוגיות בעולם האמיתי - למשל, בשימוש במחשבים ובמכונות שונות בבית או במקום העבודה ובהפעלת כלי רכב כגון מטוסים, מכוניות, רכבות וספינות.
גישות > דימות עצבי פונקציונלי

אחת המטרות המרכזיות של הנוירוארגונומיה היא לימוד האופן שבו תפקוד המח קשור לביצוע משימה או עבודה. לשם כך, נעשה שימוש בשיטות דימות עצבי לא פולשניות כדי למדוד סמנים נוירו-פיזיולוגיים ישירים של פעילות מוחית באמצעות אלקטרו-אנצפלוגרפיה של פעילות חשמלית (EEG), מגנטו-אנצפלוגרפיה (MEG) או באמצעות טומוגרפיה עקיפה של פליטת פוזיטרונים (PET) ומדדים נוירו-וסקולריים של פעילות עצבית, לרבות דימות תהודה מגנטית תפקודי (fMRI), ספקטרוסקופיה פונקציונלית כמעט-אינפרא-אדום (אנ') (fNIRS), וסונוגרפיה של דופלר טרנסגולגולתי (אנ') (TCD). בדרך כלל, מחקרים נוירוארגונומיים מכוונים ליישום יותר מאשר מחקרים בתחום מדעי המוח הקוגניטיביים הבסיסיים ולרוב דורשים איזון בין סביבות מבוקרות וטבעיות. מחקרים המשתמשים במערכות הדמיה עצביות גדולות (בסדר גודל של חדר) כגון PET, MEG ו-fMRI, מציעים רזולוציה מרחבית וזמנית טובה, אך הדבר בא על חשבון הגבלות על פעולות המשתתפים במחקר. מחקרים מציאותיים יותר עשויים להתבצע באמצעות טכניקות ניידות יותר כגון fNIRS ו-EEG, אשר אף מאפשרות השתתפות בפעולה הנחקרת בפועל (למשל: נהיגה). היתרון הגלום בטכניקות אלו הוא שהן ישימות ורב-תכליתיות יותר, אך הדבר בא על חשבון פשרה בצורה של מספר קטן יותר של אזורים נמדדים ויכולת מצומצמת יותר של צילום פעילות עצבית מאזורי מוח עמוקים יותר. השילוב של ניסויי מעבדה מבוקרים עם תרגום הממצאים להקשרים מציאותיים מאפיין את המחקר בתחום הנוירוארגונומיה.
גישות > גרייה עצבית

גרייה עצבית עשויה לשמש הן בנפרד והן בשילוב עם גישות דימות עצבי בחקר המעורבות של אזורי קליפת המח בביצוע משימה. ניתן להשתמש בטכניקות כגון גירוי מגנטי טרנסגולגולתי (אנ') (TMS) וגירוי זרם ישיר טרנסגולגולתי (אנ') (tDCS) כדי לשנות באופן זמני את העוררות של אזורי קליפת המוח. משוער כי גירוי אזור קליפת המוח (במיוחד באמצעות TMS) יכול לשבש או לשפר את תפקוד האזורים, השפעות שעשויות לאפשר לחוקרים לבדוק השערות ספציפיות שקשורות לביצועי אנוש.
ישנם מחקרים אשר עשו שימוש ב-TMS ו-tDCS כדי לשפר מיומנויות קוגניטיביות במהלך משימות. TMS שימש בתחילה לטיפול בהפרעות נוירולוגיות שונות כגון מחלת פרקינסון או דמנציה, אך כיום נמצאים לטכניקה זו שימושים נוספים. ב-TMS, החשמל מועבר דרך סליל מגנטי אשר ממוקם בקרבת הקרקפת של האדם. תוצאות ממחקרים מראות שגירוי מוחי לא פולשני עשוי להוביל לשיפור של כ-20 דקות בביצועי ערנות מתמשכים.
גישות > פסיכופיזיולוגיה

מדדים פסיכופיזיולוגיים הם מדדים פיזיולוגיים (לחץ דם, קצב לב, מוליכות עור, כוח אחיזה וכו') המשתנים כחלק מתהליכים פסיכולוגיים. למרות שאינה נחשבת כמדד עצבי ישיר, נוירוארגונומיה מקדמת גם את השימוש בקורלציות בין סימני פעילויות פיזיולוגיות לבין פעילויות עצביות כגון קשב, פעילות מוטורית או תהליכים רגשיים. אמצעים אלה יכולים לשמש בשילוב עם אמצעי דימות עצבי, או כתחליף כאשר אמצעי דימות יקרים מדי, עלולים להוות סכנה, או כשהם בלתי מעשיים. פסיכופיזיולוגיה היא תחום נבדל מנוירוארגונומיה; עם זאת, העקרונות והיעדים של שני התחומים עשויים להיחשב משלימים.
יישומים > הערכת עומס עבודה מנטלי

באמצעות fMRI, ניתן לכמת עומס עבודה מנטלי על פי עלייה בזרימת הדם המוחית באזורים של קליפת המוח הקדם-מצחית (PFC). מחקרי fMRI רבים מראים שיש הפעלת PFC מוגברת במהלך משימת זיכרון עבודה. הערכת ערנות המפעיל והקשב חשובות לא פחות ממדידת עומס עבודה מנטלי. בשימוש ב-TCD (אנ') לניטור מהירות זרימת הדם בעורקים בין-גולגולתיים, נמצא שירידה בזרימת הדם קשורה לירידה בערנות ולדלדול המשאבים הקוגניטיביים.
יישומים > אוטומציה אדפטיבית

אוטומציה אדפטיבית היא גישה חדשנית ליישום ידע מתחום הנוירוארגונומיה. יישומים כאלה עושים שימוש ביכולת מדידה בזמן אמת של מצבו הקוגניטיבי של המשתמש האנושי, כדי לבצע התאמות במערכת (שינוי פרמטרים, שינוי מצב עבודה, הקצאת מטלות), כך שהביצועים הכוללים של היחידה אדם-מערכת ישתפרו. הזמן הקצר בין הופעת גירוי מסוים לבין הסימן הנמדד באמצעי מדידה נוירוקוגניטיביים (כגון fNIRS ו-EEG) הופך את אותם אמצעי מדידה למתאימים ביותר עבור יישומי אוטומציה אדפטיבית, אשר דורשים כאמור יכולת מדידה של המצב הקוגניטיבי בזמן אמת.
יישומים > ממשקי מוח מחשב

תחום מחקר מתפתח אשר נקרא ממשקי מוח-מחשב עוסק בשימוש בסוגים שונים של אותות מח כדי להפעיל מכשירים חיצוניים, ללא כל קלט מוטורי מהאדם. ממשקי מח-מחשב מספקים הבטחה לחולים עם יכולות מוטוריות מוגבלות, כגון חולי טרשת אמיוטרופית צידית. כאשר המשתמש עוסק בפעילות מנטלית מסוימת, הוא מייצר פוטנציאל חשמלי מוחי ייחודי אשר ביישומים אלה מעובד ומועבר כאות או פקודה עבור המכשיר החיצוני. ממשקי מח-מחשב שעושים שימוש באותות מ-EEG ו-ERP שימשו להפעלת סינתיסייזרים קוליים ולהזזת זרועות רובוטיות. חקר ממשקי מח-מחשב החל בשנות ה-70 של המאה ה-20 באוניברסיטת קליפורניה בלוס אנג'לס, וההתמקדות הנוכחית שלו היא ביישומים נוירופרוסטטיים.
ראו גם

פסיכופיזיולוגיה
אוטומציה אדפטיבית
הערות שוליים

↑  R. Andy McKinley, Nathaniel Bridges, Craig M. Walters, Jeremy Nelson, Modulating the brain at work using noninvasive transcranial stimulation, NeuroImage 59, 2012-01, עמ' 129–137 doi: 10.1016/j.neuroimage.2011.07.075
↑  Raja Parasuraman, Glenn F. Wilson, Putting the Brain to Work: Neuroergonomics Past, Present, and Future, Human Factors: The Journal of the Human Factors and Ergonomics Society 50, 2008-06, עמ' 468–474 doi: 10.1518/001872008x288349
↑  Evan A Byrne, Raja Parasuraman, Psychophysiology and adaptive automation, Biological Psychology 42, 1996-02, עמ' 249–268 doi: 10.1016/0301-0511(95)05161-9
↑  Ankur Gupta, Nikolaos Vardalakis, Fabien B. Wagner, Neuroprosthetics: from sensorimotor to cognitive disorders, Communications Biology 6, 2023-01-06 doi: 10.1038/s42003-022-04390-w
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
סטפן קרקשיאן

| --- | --- |
אין תמונה חופשית
 לידה:  1929 (בן 95 בערך) ירושלים
 תחום יצירה:  קדרות
 
סטפן קרקשיאן (נולד ב-1929) הוא צייר ואמן קרמיקה ארמני יליד ירושלים. יצירתו הקרמית של קרקשיאן, והסדנה המשפחתית אותה הוא מנהל, משמרות את הדגמים הייחודיים ואת אמנות הקרמיקה הארמנית שהתפתחה בירושלים בראשית המאה ה-20 והפכה לאחד מסמני ההיכר של מזרח ירושלים.
קרקשיאן הוכשר ב"הסדנה המשותפת" שהקים אביו, מגרדיש קרקשיאן ביחד עם נישאן בליאן בדרך שכם בירושלים, לאחר שפרשו מסדנתו של דוד אוהנסיאן. לאחר מותו של מגרדיש, פורקה, בשנת 1954, הסדנה המשותפת ופוצלה לשתי סדנאות נפרדות. יורשי משפחת בליאן המשיכו להפעיל את הסדנה בדרך שכם, שנקראת "Palestine Pottery", ואילו סטפן קרקשיאן ואחיו הקדר ברג' קרקשיאן פתחו סדנה לייצור קרמיקה ברחוב ה"ויה דולורוזה" מס' 15.
יצירתו של קרקשיאן ממשיכה ומשמרת את הדגמים שנוצרו בסדנה המשותפת, אולם במהלך השנים פיתח קרקשיאן סגנון אישי המאופיין בקו מתאר דקדקני ובהדגשה של דימויים בודדים מן הדגמים והפיכתם למרכזה של יצירה חדשה. בין הדימויים המרכזים בעבודתו: דגמים של ערבסקות, ציפורים (חלקן בהשפעת "פסיפס הציפורים"), פרחים, איילה או עופר המרים ראשו ועוד.
יצירות הסדנה הוצגו בתערוכה "הקרמיקה הארמנית של ירושלים" שהוצגה במוזיאון ארץ ישראל בשנת 1986.
גלריה

קערה מעוטרת בציפור אגדית לבנה
הכניסה לחנות של משפחת קרקשיאן
ביבליוגרפיה

כנען-קדר, נורית, הקרמיקה הארמנית של ירושלים, שלושה דורות, 1919-2000, יד יצחק בן צבי, ירושלים, 2002.
נחמיה עזז

| --- | --- |

עזז במפעל "חרסה" (1960-1955)
 לידה:  9 באוקטובר 1923 ברלין, רפובליקת ויימאר 
 פטירה:  28 באוקטובר 2008 (בגיל 85) אוקספורדשייר, הממלכה המאוחדת 
 תחום יצירה:  פיסול, עיצוב, קדרות
 
"עימות", גן הפסלים, בסיס חיל האוויר תל נוף
נחמיה עזז (1923 – 2008) היה פסל ומעצב קרמי ישראלי יליד גרמניה.
ביוגרפיה

נחמיה עזז נולד בברלין, גרמניה בשנת 1923. בהיותו בן ארבעה חודשים הועלה לארץ וגדל בזכרון יעקב. בתקופת מלחמת העולם השנייה התגייס לבריגדה היהודית. בסיומה של המלחמה למד באיטליה פיסול בשיש כשוליה של אמן בבולוניה. מאוחר יותר למד ויטראז אצל אמן פסל הולנדי. במלחמת העצמאות שירת עזז במסגרת חטיבה 8, ולאחר המלחמה כיהן בתפקידי מודיעין שונים עד שנת 1953, אז נסע ללמוד כימיה קרמית בהולנד.
בשנת 1955 חזר לישראל והתמנה להקים מחלקה לקרמיקה אמנותית במפעל "חרסה" בבאר שבע. העבודות שנוצרו ב"חרסה" היו עשויות מחומר קרמי בשם ויטריאוז, ואופיינו בצורות אמורפיות וא-סימטריות. העיטור של כלים אלו שאב את השראתו מצבעי המדבר וממוטיבים מקומיים אחרים. בשנת 1960 פרש מניהול המחלקה והתרכז בפיסול, בוויטראז' וביצירת קירות דקורטיביים במקומות שונים בישראל ומחוץ לה.
סופיה סימונס

| --- | --- |
אין תמונה חופשית
 לידה:  31 ביולי 1917
 פטירה:  27 ביולי 2007 (בגיל 89) ניו הייבן, קונטיקט, ארצות הברית
 מדינה:  ארצות הברית 
 השכלה:  Barnard College, Weill Medical College
 מעסיק:  אוניברסיטת ייל 
 בן זוג:  גוז'ף ס. פרוטון
 פרסים והוקרה:  מדליית גרוון-אולין
 
סופיה ס. "טופסי" סימונס (באנגלית: Sofia S. "Topsy" Simmonds) (31 ביולי 1917 - 27 ביולי 2007) הייתה פרופסור לביוכימיה, חוקרת במחלקה למיקרוביולוגיה, מרצה ודיקנית ללימודי תואר ראשון בבית הספר לרפואה של אוניברסיטת ייל.
במחקרה היא חקרה מטבוליזם של חומצות אמינו ומטבוליזם של פפטידים בזנים שונים של החיידק E. coli. בשנת 1953 הוציאה ביחד בעלה ג'וזף פרוטון את ספר המבוא המקיף הראשון לביוכימיה "ביוכימיה כללית" (General Biochemistry) מהדורה שנייה של הספר יצאה בשנת 1958.
סימונס קיבלה את מדליית גרוון-אולין של האגודה האמריקנית לכימיה בשנת 1969 על הישגיה המחקריים.
קורות חיים

סופיה סימונס, שכינוייה בפי כל היה "טופסי", גדלה בעיר ניו יורק. בשנת 1933 כשהייתה במהלך לימודי התואר הראשון שלה פגשה את בעלה ג'וזף פרוטון שגם הוא היה ביוכימאי בתחילת דרכו. בשנת 1936 הם התחתנו וחיו יחד שנים ארוכות עד לשנת 2007 בה שניהם נפטרו ממחלה בהפרש של יומיים.
אף על פי שגם היא וגם בעלה עסקו בביוכימיה ואף פרסמו יחד את ספר המבוא הראשון לביוכימיה, וכן שניהם עבדו באוניברסיטת ייל, קריירות המחקר שלהם היו נפרדות. בעוד פרוטון עסק ביצירה סינתטית של פפטידים, ובאינטראקציה שלהם עם אנזימים שמפרקים אותם, סימנודס התמקדה בחקר מטבוליזם של חלבונים בתאים חיים, כשהמודל המחקרי שלה היה זנים שונים של E. coli.
בעלה קיבל דרגת פרופסור כבר בשנת 1950, אך בשל היחס השונה לנשים וגברים באותה תקופה, ועוד יותר מכך בשל העובדה שבעלה היה חוקר בעל-שם, היא נאלצה להמתין עד לשנת 1975 לקבלת דרגת פרופסור מן המניין.
לימודים

בשנת 1938 סיימה את לימודיה בברנרד קולג' באוניברסיטת קולומביה וקיבלה תואר ראשון בכימיה, משם המשיכה את לימודיה באוניברסיטת קורנל בניו יורק שם קיבלה את הדוקטורט שלה בשנת 1942 על העבודה שעשתה במעבדה של חתן פרס נובל וינסנט דו ויניו. היא נשארה שם לעוד שלוש שנים עד שנת 1945 אז עברה לאוניברסיטת ייל מכיוון שבעלה, ג'וזף פרוטון הוזמן לשם להיות פרופסור חבר לביוכימיה.
ייל

סופיה הצליחה לקבל תפקיד בביוכימיה בייל, אך התפקיד היה תפקיד יותר אופייני לאישה בתקופה זו, של עוזרת מחקר. בשנת 1954 היא קיבלה תואר של פרופסור חבר וכאמור רק בשנת 1975 קיבלה דרגת פרופסור מן המניין.
בשנת 1953 הוציאה ביחד עם בעלה ג'וזף פרוטון את ספר המבוא המקיף הראשון לביוכימיה "ביוכימיה כללית" (General Biochemistry), שזכה להשפעה רבה ואף תורגם ליפנית ולמספר שפות אירופאיות. מהדורה שנייה של הספר יצאה בשנת 1958.
באותה תקופה לא היה תואר ראשון בביוכימיה בארצות הברית, וכפי שנאמר בפתיח, הספר נועד בעיקר לסטודנטים לתואר שני ולמועמדים לתואר שלישי במדעי החיים וכימיה.
בשנת 1969 הוענקה לה מדליית גרוון-אולין לנשים כימאיות יוצאות מן הכלל מטעם האגודה האמריקנית לכימיה על הישגיה המחקריים, מי שהציע את מועמדותה למדליה היה זוכה פרס נובל אדוארד טייטום שבמעבדתו התחילה לעבוד בייל, ואשר אתו שיתפה פעולה באחדים ממחקריה.
במשך הרבה שנים ניהלה את לימודי תואר ראשון של הפקולטה לביולוגיה מולקולרית וביוכימיה דאז. בשנים 1988–1991 שימשה כדיקנית ללימודי תואר ראשון באניברסיטת ייל.
בשנת 2005, בנוסף לכך שהקדישו את הקריירה שלהם למחקר והוראה בייל, תרמו סופיה ובעלה תרומה גדולה להקמת קרן ההוראה והמחקר של ג'וזף וסופיה פרוטון להיסטוריה של המדע בייל. במהלך השנים פרסמה סימונס מעל 40 מחקרים בעיתונים מדעיים נחשבים.
מחקר

עבודת המחקר שלה התמקדה במטבוליזם של חומצות אמינו בחיידקים. היא קבעה את היעילות של פפטידים ספציפיים על ידי שימוש בזנים מוטנטים של החיידק E. coli. זנים שונים של החיידק ניזונים לצורך צמיחתם מחומצות אמינו שונות. מחקר על זנים שונים אלו מאפשר, לפיכך, לעקוב אחר התהליכים הביוכימיים של מטבוליזם תאי.
פרסים

מדליית גרוון-אולין לנשים כימאיות יוצאות מן הכלל מהאגודה האמריקנית לכימיה.
הערות שוליים

1 2 3  Joseph S. Fruton, JOSEPH S. FRUTON, ‏NO. 4, DECEMBER 2009
1 2  [http://archives.news.yale.edu/v36.n2/story22.html In Memoriam: Biochemists Joseph Fruton
and Sofia Simmonds], Yale Bulletin&Calenadr, ‏September 14, 2007
1 2 3 4 5  Thomson Gale, American Men & Women of Science, 2006
↑  100 Years of Women at Yale School of Medicine, Yake University Library Online
↑  Joseph S Fruton and Sofia Simmonds, General biochemistry (second edition), New York: John Wiley, 1958
| --- | --- |
בקרת זהויות :  NLI: 987007289960305171  PLWABN: 9810620739905606  ISNI: 0000 0000 2975 0527  LCCN: n89631718  NTA: 071586490  SUDOC: 078709237  VIAF: 70537715   WorldCat (עם VIAF): 70537715
סטפן מדינה

ג'ון סטפן מדינה רמירס (בספרדית John Stefan Medina Ramírez) הוא כדורגלן קולומביאני  המשחק בתפקיד המגן ימני או בלם בקבוצת מונטריי מהליגה המקסיקנית וכן בנבחרת קולומביה.
קריירת מועדונים > אתלטיקו נסיונל

גדל במחלקת הנוער של המועדון וערך את הופעת הבכורה שלו בקופה קולומביה ב-2010. בטורניר האפרטורה 2013 זכה באליפות קולומביה עם נסיונל תוך כדי שהוא נבחר לשחקן המצטיין בשורותיה לאורך הסמסטר. שיחק בקבוצה הבוגרת מ-2010 ועד 2014 והפך לאחד השחקנים הבודדים שזכו בהכי הרבה תארים כששיחקו במועדון.
קריירת מועדונים > מונטריי

ב-2014 הודיעה קבוצת מונטריי המקסיקנית על החתמתו תמורת 4.2 מיליון דולר. בעונתו הראשונה קיבל מחמאות והפך לאחד משחקני ההגנה הטובים במקסיקו.
קריירת מועדונים > פצ'וקה

לאחר עונה בינונית במדי מונטריי ב-2015, עבר מדינה בהשאלה לפצ'וקה כאשר מיגל הררה אקינואה עושה את הדרך ההפוכה. בפצ'וקה חזר מדינה לכושרו הטוב וכבש את שער הבכורה שלו במקסיקו ב-5 במרץ 2016 מול דורדוס דה סינלואה. למרבה האירוניה, במאי זכה מדינה באליפות הליגה עם פצ'וקה, שניצחה בגמר 1-2 את מונטריי.
קריירת מועדונים > מונטריי

ביוני 2017 חזר מדינה למונטריי והיה משחקניה הבולטים בטורניר האפרטורה, אך שוב מונטריי הגיע לגמר ולא הצליחה לזכות באליפות אחרי הפסד 3-2 בסיכום המשחקים לטיגרס.
נבחרת קולומביה

סטפן מדינה היה חלק מהנבחרת עד גיל 17 ששיחקה במונדיאליטו בניגרה בשנת 2009. קולומביה סיימה במקום הרביעי והמכובד בטורניר, כאשר מדינה משחק חמישה משחקים וכובש שער אחד.
לנבחרת הבוגרת הוא זומן לראשונה במאי 2013 לקראת צמד המשחקים של קולומביה מול אורוגוואי וצ'ילה, אך הוא לא שיחק טוב בשני המשחקים הראשונים, מה שגרר ביקורת גדולה מצד התקשורת והאוהדים עליו. את הזימון למונדיאל 2014 הוא לא קיבל ולמעשה לא זומן לנבחרת עד לאמצע שנת 2015, אז שיחק במשחק הידידות מול בחריין. כמו כן, היה חלק מסגל הנבחרת לקופה אמריקה 2016.
תארים והישגים

זכה עם אתלטיקו נסיונל באליפות (אפרטורה 2011), (אפרטורה 2013), (קלאוסורה 2013), (אפרטורה 2014)
זכה עם אתלטיקו נסיונל בגביע (2012) (2013)
זכה עם אתלטיקו נסיונל בסופרליגה (2012)
זכה עם אתלטיקו נסיונל בגביע יורו-אמריקנה (2013, ידידות)
זכה עם פצ'וקה באליפות (קלאוסורה 2016)
זכה עם מונטריי בגביע אוזביו (2015, ידידות)
זכה עם פצ'וקה באליפות צפון-מרכז אמריקה (ליגת האלופות של קונקאקף 2016-17)
זכה עם הנבחרת עד גיל 20 בטורניר הנוער בטולון (2011)
נבחרת לנבחרת השנה של גביע ליברטדורס (2014)
הערות שוליים

↑  El Tiempo, 31.5.14 Stefan Medina fue confirmado como nuevo jugador de Monterrey
סטפן ראזין

| --- | --- |

 לידה:  1630? Pugachyovskaya, רוסיה הצארית 
 הוצאה להורג:  6 ביוני 1671 (יוליאני) (בגיל 41 בערך) מוסקבה, רוסיה הצארית 
 מדינה:  רוסיה הצארית 
 תקופת הפעילות:  1670 
 דרגה:  אוטאמן 
 פעולות ומבצעים
 Stephan Razin's rising  Sangi-Mughan battle  Battle of Simbirsk  בפסקה זו רשומה אחת נוספת שטרם תורגמה 
 
דיוקנו של ראזין
סטפן ראזין (וסילי סוריקוב)
סְטֵנְקָה (סְטֵפַּן) ראזין (ברוסית: Степан Тимофеевич Разин; ‏1630 – 16 ביוני 1671) היה קוזאק, מנהיג המרד הגדול ברוסיה הצארית במאה ה-17.
ראזין נולד בכפר זימובייסקיה במחוז וולגוגרד של ימינו (שם נולד מאוחר יותר ימליאן פוגצ'וב – מנהיג המרד הגדול הבא). בשנת 1661 הוא ניהל משא ומתן עם הקלמיקים, ומכאן ניתן להסיק שהוא היה כבר בעל מעמד ומוניטין בין הקוזאקים של הדון. גם לאחיו, איוואן ופרול, היה מוניטין צבאי. בשנים 1662–1663 פיקד ראזין על יחידה קוזאקית בפשיטות לשטחים של חאנות קרים והאימפריה העות'מאנית. באותה תקופה, הוויוודה האציל יורי דולגורוקוב החליט להוציא להורג את אחיו הבכור של ראזין, איוואן ראזין. ככל הנראה, תרם אירוע זה  במידה רבה להתנהגותו בהמשך של סטפן ראזין.
בשנת 1667 הוביל ראזין פשיטה מוצלחת של קוזאקים על הערים בוולגה התחתונה, בנהר אורל ובפרס.
המרד

באביב 1670 החל ראזין במרד גלוי נגד השלטון. הוא שלח כרזות בהן הציע לכל האיכרים והצמיתים להצטרף לכוחותיו תוך הבטחת חופש והנהגת השיטה הנהוגה ביישובים קוזאקים בשטחים שיכבוש. לא הייתה לו כוונה לסלק את הצאר אלכסיי הראשון מהשלטון, אך בהתאם לכרזות כל הסובבים את הצאר מושחתים ויש להחליפם. הוא גם פיזר שמועות שבמחנה שלו נמצא הבן של הצאר (שכבר לא היה בחיים) וראש הכנסייה לשעבר ניקון (שהיה בגלות ונשללו ממנו כל תאריו). בכל הערים שהצליח לכבוש הנהיג ראזין ממשל קוזאקי, תוך הריגת נציגי השלטונות וביזה של מעמד הביניים. בכל השטחים סביב הוולגה החלו מרידות של איכרים ושל עמי הוולגה: מארי, צ'ובשים ומורדבה. לאחר כיבוש אסטרחן, צאריצין, סראטוב וסמרה התקדם ראזין עד לסימבירסק אך לא הצליח לכבוש אותה. ב-4 באוקטובר 1670, במהלך קרב סמוך לעיר, נפצע ונמלט לאזור נהר הדון. במקביל, החלו כוחות גדולים מטעם השלטון להתקדם לכיוון נהר הדון.
ראשי הקוזאקים המקורבים לשלטון הבינו היטב שהצאר עלול לנקום בכל האוכלוסייה הקוזאקית, ולכן, באפריל 1671, כבשה האצולה הקוזאקית בקרב עקוב מדם את מעוזו של ראזין והסגירה אותו לידי השלטונות הרוסיים ושליחי הצאר.
הוצאתו להורג

ב-6 ביוני 1671 הוצא ראזין להורג בכיכר בּוֹלוֹטְנַיָה שבמוסקבה, בחברת אחיו הצעיר פְרוֹל.